KIRJALLINEN KYSYMYS E-2600/02

esittäjä(t): Ilda Figueiredo (GUE/NGL) komissiolle

(18. syyskuuta 2002)

Aihe: Budjettikohta B3-4102 ja lapsityövoiman käytön torjunta

Euroopan parlamentin mietintöön A4-0004/1999 sisältyvässä päätöslauselmassa B4-0692/1998 kehotetaan toimivaltaisia tahoja syventämään tietämystään lapsityövoimasta EU:ssa tekemällä yhteenvedon neuvoston direktiivin 94/33/EY(1) soveltamisesta.

Toisaalta Euroopan parlamentti kirjasi vuoden 2002 talousarvion budjettikohtaan B3-4102 (yhteiskunnallista tilannetta, väestönkehitystä ja perhettä koskevat selvitykset ja tutkimukset) kaksi selvitysosaa, joiden tarkoituksena on rahoittaa lapsityövoiman käyttöä Euroopan unionissa koskevan kertomuksen laatiminen ja aloittaa lapsityövoiman käyttöä vastustava yhteisön laajuinen tiedotuskampanja.

Tähän liittyen pyydän seuraavia tietoja:

- Mihin toimenpiteisiin komissio on ryhtynyt täyttääkseen vuotuisen kertomuksen laatimista ja lapsityövoiman käyttöä vastustavan tiedotuskampanjan aloittamista koskevaan budjettikohtaan B3-4102 kirjatut tavoitteet?

- Mihin lapsityövoiman käytön torjumiseen liittyviin yhteisön laajuisiin toimiin komissio on ryhtynyt viimeisinä kymmenenä vuotena ja minkä arvion se tekee niistä?

- Minkä arvion komissio tekee Euroopan parlamentin mietinnön A4-0004/1999 liitteenä olevassa päätöslauselmassa B4-0692/1998 ehdotetusta jo työelämässä olleiden lasten integroimista koskevasta yhteisön tukiohjelmasta?

(1) EYVL L 216, 20.8.1994, s. 12.

Anna Diamantopouloun komission puolesta antama vastaus

(28. lokakuuta 2002)

Komissio on yhdessä työllisyyden ja sosiaaliasioiden pääosaston sekä Eurostatin kanssa toimittanut sosiaalista tilannetta Euroopan unionissa koskevan raportin, jossa analysoidaan lasten köyhyyttä. Lasten köyhyys on kiinteästi sidoksissa lapsityövoiman käyttöön, sillä köyhyys ja sosiaalinen syrjäytyminen ovat lapsityövoiman käytön syitä. Torjumalla köyhyyttä ja pitkäaikaistyöttömyyttä, huolehtimalla työttömistä kotitalouksista tai kotitalouksista, joissa on perheväkivaltaa, ja parantamalla koulutusta voidaan siis torjua myös lapsityövoiman käyttöä.

Lisäksi on käynnistetty muutamia yksittäisiä tutkimuksia, jotka käsittelevät perhekysymyksiä ja perheiden tilannetta Euroopassa. Komissio on myös vuodesta 1989 asti rahoittanut sosiaalista tilannetta, väestöä ja perhettä koskevaa eurooppalaista seurantajärjestelmää, joka on komission pyynnöstä perustettu perhekysymyksiä laajasti käsittelevä riippumattomien asiantuntijoiden monitieteellinen verkosto. Järjestelmä seuraa eurooppalaisia kehityssuuntia, jotka vaikuttavat erityisesti perheiden sosiaaliseen tilanteeseen (väestölliset, sosioekonomiset ja poliittiset muutokset). Kyseiseen toimintaan kuuluu myös perhekysymyksiin liittyvien poliittisten toimien analysointi.

Nuorten työntekijöiden suojelusta annettiin 22. kesäkuuta 1994 neuvoston direktiivi 94/33/EY. Se on saatettu osaksi kansallista lainsäädäntöä kaikissa jäsenvaltioissa. Komissio on julkaissut selvityksen direktiivin saattamisesta osaksi kansallista lainsäädäntöä kaikissa 15 jäsenvaltiossa. Komissio lähettää selvityksestä jäljennöksen suoraan arvoisalle parlamentin jäsenelle ja parlamentin sihteeristölle.

Komissio on myös pyytänyt jäsenvaltioilta selvitystä siitä, miten direktiivin saattaminen osaksi kansallista lainsäädäntöä on toteutettu käytännössä. Komissiolle on jo toimitettu useimmat näistä selvityksistä. Heti kun kaikki selvitykset on saatu, ne ja komission kertomus lähetetään parlamentille, neuvostolle sekä talous- ja sosiaalikomitealle, kuten direktiivin 17 artiklassa on edellytetty.

Komissio on täysin sitoutunut poistamaan lasten hyväksikäytön ja riistämisen sekä kehitys- että teollisuusmaista. Se kannattaa myös voimakkaasti toimia, joilla voidaan tukea asianmukaisesti ja kokonaisvaltaisesti lapsia, joita lapsityövoiman käyttö koskee tai on koskenut jossain muodossa. Sen vuoksi komissio puuttuu lapsityövoiman käyttöön laajemmilla työllisyyttä ja koulutusta koskevilla toimilla sekä köyhyyttä ja sosiaalista osallisuutta koskevilla ohjelmilla.

Päätöslauselmassa B4-0692/1998 parlamentti ehdotti, että jo työelämässä olleiden lasten integroinnin tukemiseksi käynnistettäisiin pikaisesti ohjelmia. Komissio katsoo kuitenkin, että tätä kysymystä voidaan paremmin käsitellä kansallisella tasolla ja että sosiaalista osallisuutta koskevasta prosessista saadaan tässä yhteydessä tarkoituksenmukaista Euroopan tason tietoa.